Diari Oficial de la Generalitat Valenciana


Sumari del DOGV 4234, del 23-04-2002 (2002/4006)

RESOLUCIÓ de 10 d'abril de 2002, de la Direcció General d'Ordenació i Innovació Educativa i Política Lingüística, per la qual es convoquen les proves extraordinàries per a l'obtenció del títol de professor de Música regulat pel Decret 2618/1966, de 10 de setembre, i els certificats de finalització d'estudis de dansa corresponents als plans d'estudis anteriors a la Llei Orgànica 1/1990, de 3 d'octubre, d'Ordenació General del Sistema Educatiu.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4234

Data del DOGV
:   23-04-2002

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2002/4006


Data del document
:   10-04-2002

Organisme emissor
:   Conselleria de Cultura i Educació

Tipus de document
:   Resolució

Anàlisi jurídica

 Descriptors 

:   * espectacles
    * personal docent
    * música
    * examen
    * títol d'estudis

RESOLUCIÓ de 10 d'abril de 2002, de la Direcció General d'Ordenació i Innovació Educativa i Política Lingüística, per la qual es convoquen les proves extraordinàries per a l'obtenció del títol de professor de Música regulat pel Decret 2618/1966, de 10 de setembre, i els certificats de finalització d'estudis de dansa corresponents als plans d'estudis anteriors a la Llei Orgànica 1/1990, de 3 d'octubre, d'Ordenació General del Sistema Educatiu. [2002/X4006]
  
El Real Decret 986/1991, de 14 de juny, pel qual s'aprova el calendari d'aplicació de la nova ordenació del sistema educatiu establix, en la redacció que li imprimix el Real Decret 1.112/1999, de 25 de juliol, que la possibilitat de continuar estudis de grau mitjà de música conforme al Decret 2.618/1966, de 10 de setembre, serà efectiva fins al final de l'any acadèmic 2000/2001, curs en què segons disposa el Real Decret 1.487/1994, d'1 de juliol, igualment deixen d'impartir-se les ensenyances de Dansa anteriors a la nova ordenació acadèmica de 1990.
  
El citat Real Decret 1.487/1994, d'1de juliol, contempla un termini de dos anys, a partir de la data d'extinció dels estudis de Música i de Dansa dels plans anteriors a la Llei Orgànica 1/1990, de 3 d'octubre, perquè els interessats puguen obtindre els títols, diplomes i documents acreditatius dels estudis extingits a través de la superació de proves extraordinàries.
  
Escau, per tant, regular amb caràcter provisional per a l'any 2002, fins que el Ministeri d'Educació, Cultura i Esports promulgue amb caràcter general la corresponent norma, el procediment per a la convocatòria a la Comunitat Valenciana de les proves extraordinàries previstes en l'article 33 del Real Decret 986/1991, de 14 de juny, conforme a la modificació que introduïx el Real Decret 1.487/1994, d'1 de juliol.
  
Per a donar compliment a les disposicions anteriorment citades resolc:
  
I. Convocatòria de proves extraordinàries
  
Es procedix a la convocatòria de proves extraordinàries per a l'obtenció del títol de Professor de Música regulat pel Decret 2.618/1966, de 10 de setembre, sobre Reglamentació General dels Conservatoris de Música i per a l'obtenció dels certificats de finalització dels estudis de Dansa corresponents als plans d'estudis anteriors a la Llei Orgànica 1/1990, de 3 d'octubre, d'Ordenació General del Sistema Educatiu.
  
L'any 2002 es realitzaran dos proves extraordinàries. La primera es portarà a efecte en el mes de maig i la segona en el mes de setembre.
  
II. Realització de les proves
  
Les proves es realitzaran en els conservatoris professionals de Música i de Dansa i en els centres privats autoritzats de grau mitjà de la Comunitat Valenciana, que organitzaran el contingut de les mateixes d'acord amb el que disposa la present Resolució.
  
III. Inscripció
  
III.1. Música
  
Podran inscriure's en les proves extraordinàries per a l'obtenció del títol de Professor de Música, els alumnes que complisquen els següents requisits:
  
a) Tindre iniciats estudis de grau mitjà de música en les ensenyances que es relacionen en l'article quint, tres, del Decret 2.618/1966, de 10 de setembre. Així mateix, podran presentar-se a les proves els alumnes amb assignatures pendents de grau mitjà que es requerixen per a completar determinades especialitats de grau superior.
  
b) Que l'expedient acadèmic de l'alumne es trobe depositat en el Conservatori Professional de la Generalitat Valenciana on es presente la inscripció per a l'examen. En aquells supòsits en què els alumnes s'inscriguen en conservatoris professionals municipals i en centres autoritzats de grau mitjà, l'expedient haurà de trobar-se depositat en els conservatoris als quals estiguen adscrits a efectes administratius.
  
III.2. Dansa
  
Per a inscriure's en les proves extraordinàries per a l'obtenció dels certificats de finalització d'estudis de Dansa, els alumnes hauran de complir els següents requisits:
  
a) Haver iniciat els estudis de Dansa, en les seues distintes modalitats, abans de l'entrada en vigor de la nova ordenació del sistema educatiu i tindre assignatures pendents per a completar el programa d'estudis vigent en cada centre abans de l'extinció d'estes ensenyances.
  
b) Que l'expedient acadèmic es trobe depositat en el Conservatori de Dansa de la Generalitat Valenciana en el qual es presente la inscripció per a l'examen. En aquells supòsits en què els alumnes s'inscriguen en conservatoris municipals professionals o en centres autoritzats de grau mitjà de Dansa, l'expedient haurà de trobar-se depositat en els conservatoris de dansa als quals estiguen adscrits a efectes administratius.
  
Els centres, en cap cas, admetran alumnes d'especialitats de Música o de Dansa que no hagen estat autoritzades per l'administració Educativa.
  
IV. Contingut de la prova
  
Els alumnes que es presenten a les proves extraordinàries per a l'obtenció del títol de Professor de Música i dels certificats de finalització d'estudis de Dansa, hauran de superar el nivell exigit en el programa de l'assignatura objecte de l'examen que s'impartia en el centre en l'últim curs de vigència dels estudis.
  
Els centres facilitaran les programacions a què es referixen el paràgraf anterior.
  
V. Tribunals
  
Els tribunals examinadors estaran constituïts per un president i dos vocals, professors de l'assignatura objecte de l'examen, designats per la direcció del centre. En el cas que no existisca el suficient nombre d'especialistes per a completar el tribunal, se supliran per professors d'assignatures afins.
  
Els centres publicaran en el tauler d'anuncis, abans de la realització de les proves, la composició dels tribunals en què hauran de figurar els corresponents suplents.
  
VI. Qualificacions
  
Les qualificacions que podran atorgar els tribunals seran les previstes en l'article vint-i-quatre del Decret 2.618/1966, de 10 de setembre. La possibilitat de concedir matrícules d'honor queda condicionada al que disposa este article.
  
Cada tribunal deixarà constància de les qualificacions obtingudes pels alumnes al complimentar l'acta corresponent firmada per tots els membres del tribunal en què es consignarà la convocatòria extraordinària de referència.
  
VII. Reclamació de qualificacions
  
En el supòsit de disconformitat amb les qualificacions atorgades pels tribunals els alumnes podran acollir-se a la Resolució de 23 de gener de 1990, de la Direcció General d'Ordenació i Innovació Educativa i Política Lingüística, per la qual s'establix el procediment i els terminis per a exercir el dret de reclamació de qualificacions estimades incorrectes.
  
VIII. Sol·licitud d'expedició de títols i certificats
  
Finalitzada la realització de les proves extraordinàries, l'alumne podrà sol·licitar l'expedició del corresponent títol de professor de Música. Els centres docents, prèvia la comprovació que l'alumne ha completat les assignatures que es requerixen per a l'obtenció dels respectius títols de professor de Música, procediran a la tramitació de l'expedient per a la seua expedició. Quant a les ensenyances de Dansa els centres expediran els certificats acreditatius d'haver completat els estudis de l'especialitat corresponent, d'acord amb els programes vigents abans de l'extinció dels estudis de Dansa anteriors a la nova ordenació acadèmica.
  
IX. Difusió
  
Els centres dispensaran a la present resolució la màxima difusió. Així mateix exposaran en els taulers d'anuncis els terminis per a la inscripció en les proves.
  
X. Aplicació
  
Els Serveis de la Inspecció d'Educació de les direccions territorials d'Alacant, Castelló i València vetlaran per la correcta aplicació de la present resolució.